หุ้นกัญชงวงแตก! DOD โดนยึดไลเซนส์นำเข้า แผนผลิต-จำหน่ายส่อล่าช้าทั้งยวง
หุ้นกัญชงวงแตก! DOD โดนยึดไลเซนส์นำเข้า แผนผลิต-จำหน่ายส่อล่าช้าทั้งยวง
หุ้นกัญชงวงแตก! DOD โดนยึดไลเซนส์นำเข้า แผนผลิต-จำหน่ายส่อล่าช้าทั้งยวง
19 มี.ค. 2564

ผู้สื่อข่าวรายงานว่า ราคาหุ้น บริษัท ดีโอดี ไบโอเทค จำกัด (มหาชน) หรือ DOD เปิดตลาดภาคบ่ายวันนี้ (19 มี.ค.2564) อยู่ที่ระดับ 14.60 บาท ปรับตัวลดลง 0.60  บาท หรือ 3.95% ด้วยมูลค่าการซื้อขาย 592.99 ล้านบาท
ด้าน ราคาหุ้นบริษัท บิวตี้ คอมมูนิตี้ จำกัด (มหาชน) หรือ BEAUTY อยู่ที่ระดับ 1.81 บาท ปรับตัวลดลง 0.06 บาท หรือ 3.21% ด้วยมูลค่าการซื้อขาย 69.18 ล้านบาท ,บริษัท โรจูคิส อินเตอร์เนชั่นแนล จำกัด (มหาชน) หรือ KISS อยู่ที่ระดับ 15.70 บาท ปรับตัวลดลง 0.80  บาท หรือ 4.85% ด้วยมูลค่าการซื้อขาย 173.04 ล้านบาท
ขณะเดียวกัน บริษัท ชโย กรุ๊ป จำกัด (มหาชน)  หรือ CHAYO อยู่ที่ระดับ 11.90 บาท ปรับตัวลดลง 0.03  บาท หรือ 2.46% ด้วยมูลค่าการซื้อขาย 91.60  ล้านบาท ,บริษัท เจเคเอ็น โกลบอล มีเดีย จำกัด (มหาชน) หรือ JKN อยู่ที่ระดับ  11.10 บาท ปรับตัวลดลง 0.40  บาท หรือ 3.48% ด้วยมูลค่าการซื้อขาย 425.36 ล้านบาท
และบริษัท จีเอ็มเอ็ม แกรมมี่ จำกัด (มหาชน) หรือ GRAMMY อยู่ที่ระดับ 10 บาท ปรับตัวลดลง 0.20  บาท หรือ 1.96% ด้วยมูลค่าการซื้อขาย 0.25 ล้านบาท
โดย ราคาหุ้นในกลุ่มดังกล่าวปรับตัวลดลงในการเปิดซื้อขายภาคบ่ายวันนี้ หลังจาก DOD ซึ่งเป็นพันธมิตรในการวิจัย และผลิตเกี่ยวกับกัญชง ได้แจ้งข้อมูลผ่านตลาดหลักทรัพย์แห่งประเทศไทย (ตลท.) ว่า สำนักงานคณะกรรมการอาหารและยา (อย.)ได้เรียกคืนใบอนุญาตนำเข้าเมล็ดพันธุ์กัญชง เมื่อวันที่ 17 มี.ค.ที่ผ่านมา โดยไม่ได้แจ้งสาเหตุ ซึ่งก่อนหน้านี้ทาง DOD ได้มีการเซ็นความร่วมมือกับ บจ.ข้างต้น สำหรับการพัฒนา และร่วมมือในการวิจัยตลอดจนดำเนินการผลิตผลิตภัณฑ์เกี่ยวกับกัญชง โดยการถูกเรียกคืนใบอนุญาตนำเข้าเมล็ดกัญชงซึ่งถือว่าเป็นต้นน้ำ เป็นที่น่าจับตาว่าจะส่งผลกระทบต่อแผนการผลิตกลางน้ำ และปลายน้ำให้เกิดความล่าช้าตามไปด้วยหรือไม่
ทั้งนี้ BEAUTY ได้ร่วมมือกับ DOD ในการวิจัยและพัฒนาผลิตภัณฑ์สำเร็จ (Finished Product) ตลอดจนดำเนินการผลิตผลิตภัณฑ์เกี่ยวกับกัญชง เพื่อให้ BEAUTY นำเอาผลิตภัณฑ์สำเร็จ (Finished Product) ซึ่งก่อนหน้านี้คาดการณ์ว่าจะสามารถออกจำหน่ายสู่ตลาดทั้งในและต่างประเทศ ภายในช่วงครึ่งปีหลังของปี 2564
โดยราคาหุ้น BEAUTY ในวันที่ประกาศความร่วมมือกับ DOD เมื่อวันที่ 17 มี.ค.2564 ปรับตัวขึ้น 4.42% สู่ระดับ 1.89 บาท
ด้าน KISS ได้ทำบันทึกข้อตกลงร่วมกันกับ DOD โดย KISS จะเป็นผู้ว่าจ้าง DOD ในการวิจัยและพัฒนาตลอดจนถึงการผลิต ผลิตภัณฑ์บำรุงผิวและผลิตภัณฑ์เสริมอาหารที่มีส่วนผสมของกัญชง ให้แก่บริษัทร่วมทุนของบริษัทฯและบริษัท โอ ช้อปปิ้ง จำกัด เพื่อจำหน่ายและทำการตลาด โดยข้อบันทึกตกลงฉบับนี้มีผลบังคับใช้ภายในระยะเวลา 1 ปี
โดยราคาหุ้น KISS ในวันที่ประกาศความร่วมมือกับ DOD เมื่อวันที่ 15 มี.ค.2564 ปรับตัวขึ้น 2.68% สู่ระดับ 15.30 บาท
ขณะที่ CHAYO ได้เซ็น MOU กับ DOD ร่วมมือในการจัดหาเมล็ดพันธุ์กัญชง การเพาะปลูก และรับซื้อกัญชง รวมถึงการพัฒนาผลิตภัณฑ์สำเร็จ (Finished Product) ร่วมกัน เพื่อนำไปสู่การขึ้นทะเบียนผลิตภัณฑ์สำเร็จออกสู่ตลาดทั้งในและต่างประเทศ
โดยราคาหุ้น CHAYO ในวันที่ประกาศความร่วมมือกับ DOD เมื่อวันที่ 11 มี.ค.2564 ปรับตัวขึ้น 2.68% สู่ระดับ 11.60 บาท
อีกทั้ง JKN ซึ่งก่อนหน้านี้ได้เซ็น MOU กับ DOD เพื่อพัฒนาผลิตภัณฑ์กัญชง ทำให้ JKN มีโอกาสอยู่ในกลุ่ม First mover ของผลิตภัณฑ์ผสมกัญชง
โดยราคาหุ้น JKN ในวันที่ประกาศความร่วมมือกับ DOD เมื่อวันที่ 8 มี.ค.2564 ปรับตัวขึ้น 10.87% สู่ระดับ 10.20 บาท
นอกจากนี้ KISS ได้ผนึกพันธมิตรทางธุรกิจทั้ง GMM O Shopping บริษัทในเครือ GRAMMY และ DOD ร่วมมือลุยออกผลิตภัณฑ์จากกัญชง ทั้งกลุ่มบำรุงผิวและกลุ่มเสริมอาหาร
โดยราคาหุ้น GRAMMY ในวันที่ประกาศความร่วมมือกับ DOD เมื่อวันที่ 17 มี.ค.2564 ปรับตัวขึ้น 5.64% สู่ระดับ 10.30 บาท
 